Silmitön väkivalta repesi alikulkukäytävässä Espoossa – nuorukaisille ehdollista vankeutta

PAHOINPITELY Kaksi miestä pahoinpiteli heille entuudestaan tuntemattoman miehen erityisen tehty raa'alla ja julmalla Espoon Leppävaaran alikulussa talvella 2015.

Tupakka koitui vastaantulijan kohtaloksi. Kaksi miestä pahoinpiteli heille tuntemattoman ohikulkijan Espoon Leppävaarassa sen jälkeen, kun miehellä ei ollut tarjota kaksikolle tupakkaa. Sirpa Repo

Sanna Jompero

Kaksi miestä pahoinpiteli heille entuudestaan tuntemattoman ohikulkijan silmitöntä väkivaltaa käyttäen pyydettyään tältä ensin tupakkaa.

Uhrina ollut mies oli kävelemässä Espoon Leppävaarassa alikulkua pitkin, kun 20- ja 21-vuotiaat miehet pysäyttivät tämän ja pyysivät tupakkaa.

Toinen miehistä asettui ensin uhrin eteen ja toinen tämän taakse. Kun miehellä ei ollut tupakkaa tarjolla, takana ollut mies kolautti uhria jollain esineellä päähän, jolloin mies kaatui iskun voimasta maahan.

Tästä alkoi silmitön väkivalta, jossa uhria lyötiin sekä potkittiin useita kertoja vartaloon, myös päähän. Pahoinpitely alikulussa jatkui vielä siinäkin vaiheessa, vaikka mies makasi jo puolustuskyvyttömänä maassa ja aneli pahoinpitelijöitä lopettamaan.

Pahoinpitely tapahtui Leppävaarassa lokakuussa 2015.

Uhrin arvioin mukaan pahoinpitely kesti joitakin minuutteja. Uhri otti lyöntejä vastaan sanojensa mukaan noin 20 ja potkuja noin kymmenen päälle.

Pahoinpitelyn seurauksena uhrin alaleukaan, kylkeen ja vatsaan tuli kipua sekä mustelmia, nenäluu murtui ja hammas irtosi. Mies ei sanojensa mukaan pystynyt kahteen viikkoon lähtemään ulos eikä istumaan. Uhri joutui jäämään sairauslomalle, josta aiheutui ansionmenetyksiä.

Tekijöistä 20-vuotias myönsi pahoinpitelyn sekä lyöneensä uhria kerran ja potkaisseensa, mutta ei ollut varma, mihin potku osui. 21-vuotias kiisti syytteen.

Syyttäjä oli vaatinut syytettä törkeästä pahoinpitelystä.

Espoon käräjäoikeus tuomitsi tiistaina molemmat miehet törkeästä pahoinpitelystä vuodeksi ehdolliseen vankeuteen sekä 45 tuntia yhdyskuntapalvelua.

Kaksikko joutuu maksamaan uhrille lähes 8 000 euron edestä korvauksia muun muassa kivusta, särystä, hampaan irtoamisesta ja vereentyneistä vaatteista sekä tämän oikeudenkäyntikulut.

20-vuotias tuomittiin lisäksi valvontaan vuoden ja kolmen kuukauden ajaksi.

Oikeuden mukaan pahoinpitely oli tehty raa'alla tavalla ja se oli kokonaisuutena arvostellen törkeä. Väkivalta kohdistui tuntemattomaan henkilöön, joka ei ole myötävaikuttanut hyökkäykseen.

Tuomio ei ole vielä lainvoimainen.